Worcester F 80 Distinctiones

176 Panis

Panis.[[1]](#footnote-1) Ad sustentacionem habendam triplici pane indigemus, scilicet, pane nature qui bonus est sed corporalis. Pane doctrine qui melior sed spiritualis. Pane eukaristie qui optimus est et sacramentalis.

¶ De primo pane dicitur Psal. [103:15]: *Panis cor hominis confirmet*. De secundo, Matt. [4:4]: *Non in solo pane vivit homo, sed in omni verbo*.

¶ De tercio, [1] Cor. 11[:28]: *Probet seipsum homo* per veram contricionem cordis, confessionem oris, satisfaccionem operis, *et sic de pane illo edat.* Iam qui aliter manducat periculose manducat eo quod verum corpus Christi sit quod manducat, Joan. 6[:52]: *Panis quem ego dabo caro mea pro* seculi *vita.* Et quia isti panes necessarii sunt ad virtusque hominis sustentacionem. Ideo expectemus eum sicut pulli in nido expectant parentes vt[[2]](#footnote-2) cibum recipiant. Nidus noster fides est quam in lanacro suscepimus renunciando diabolo et pompis eius. Et merito sit ista comparacio. Nam nidus et fons baptismalis eandem habent. Figurant et signat fidem que debet esse aperta superius erga Deum et arta inferius ad mundum ne sapiat nimis que mundi sunt, Psal. [103:27-28]: *Omnia a te expectant ut des illis escam in tempore*. Quia *aperiente te manum, omnia implebuntur bonitate*. Sed heu quia aliqui nidum fidei exeunt et rumpunt quantum in ipsis est mentiendo, fraudando, etc., contra quos, Job 29[:18]:

¶ *In nidulo meo moriar*, quasi dicens, non transibo limites fidei ad illicita, scilicet,[[3]](#footnote-3) perpetrando,[[4]](#footnote-4) peiorando, fraudando, etc., per temporalibus adquirendis. Sed forte dicit hic alius, nisi sic fraudarem aut peiorarem me et famililiam meam sustentare non valerem, sed hoc falsum est. Nam si haberes seruum per omnia tibi fidelem dares sibi necessaria. Immo et infidelis homo hoc non faceret. Ergo crede Deo quod si sibi fideliter seruieris dabit tibi necessaria vel tenebis Deum infideli deteriorem. Immo plus adquiris Deo seruiendo et in Deum confidendo quam pro re temporali peiorando quia de malis quesitis non gaudet tercius heres. Ergo expecta et sustine Dominum quia vere dabit tibi necessaria quia Matt. 6[:25-26, 33]: *Ne solliciti sitis anime vestre quid manducetis*.

¶ Item *Re-*

/fol. 276vb/

*spicite volatilia celi, quoniam*, etc. *Haec omnia adicientur vobis.* Sed adhuc dicit alius, sepe videmus qui melius Deo seruiunt magis indigent. Respondeo sic est de Deo sicut est de medico habente plures egrotes sub cura sua variis modis laborantes. Quorum vni cibum subtrahit, dietam imponit alteri lanciorem cibum concedit prout eius morbo congruit. Sic Deus qui hominum interiora nouit seruienti suo temporalia subtrahit sicut sibi expendit sed meliora sibi prouidet alteri temporalia[[5]](#footnote-5) tribuit cui eterna negauit. Non ergo seruiamus Deo pro terrenis, nec iudicemus indigentes Deo displicere sed expectemus secundum illud Ysai. 25[:9]: *Ecce Deus noster expectauimus eum*, veniet, *et saluabit nos*.

¶ Item est panis lacrimarum ex recordacione criminis quem Dauid cibauit prout habetur Psal. [79:6]. Est panis subcinercius ex recordacione finis quem Elias commedit, [3] Reg. [19:6].

¶ Est panis hordeacius ex mortificacione carnis quem tuba euangelica sumpsit, Joan [6:9].

¶ Est panis triticius ex recordacione passionis Christi qui moriendo occubuit, [Matt. 26:26]. *Nisi granum frumenti cadens in terram*, [Joan. 12:24]. Iste panis est celicus dulcedine viuificus beatiudine.

1. Panis ] Lambeth begins: Ad sustentacionem habendam… with the “A” capitalized. [↑](#footnote-ref-1)
2. vt ] Lambeth *corr*. in F 80. [↑](#footnote-ref-2)
3. scilicet ] Lambeth *om*. F 80. [↑](#footnote-ref-3)
4. perpetrando ] *add*. sed F 80. [↑](#footnote-ref-4)
5. temporalia ] *add*. ~~mi~~ F 80. [↑](#footnote-ref-5)